b'\n_START_ARTICLE_\nKopgalis\n_START_SECTION_\nIstorija\n_START_PARAGRAPH_\nKaimas \xc4\x97m\xc4\x97 kurtis 1795\xc2\xa0m. \xc5\xa1alia esan\xc4\x8dios balasto aik\xc5\xa1tel\xc4\x97s. \xc5\xa0ioje aik\xc5\xa1tel\xc4\x97je burlaiviai atsikratydavo balasto ir jo pasipildydavo, kad i\xc5\xa1laikyt\xc5\xb3 nepakrauto laivo stabilum\xc4\x85 audringoje j\xc5\xabroje. Tik Pr\xc5\xabsijos vald\xc5\xbeiai suteikus dideles lengvatas, Kopgalyje apsigyveno pirmieji naujakuriai. 1821\xc2\xa0m. \xc4\x8dia jau stov\xc4\x97jo 7 sodybos. Gyventojai krov\xc4\x97 balast\xc4\x85, tvirtino krantus, deng\xc4\x97 juos vel\xc4\x97na, \xc5\xbevejojo ir augino bulves._NEWLINE_Tai pirmoji poilsiaviet\xc4\x97 Kur\xc5\xa1i\xc5\xb3 nerijoje. Jau XIX a. prad\xc5\xbeioje \xc4\x8dia \xc4\x97m\xc4\x97 veikti moter\xc5\xb3 ir vyr\xc5\xb3 papl\xc5\xabdimiai._NEWLINE_1866\xc2\xa0m. Kopgalyje pastatyta gynybin\xc4\x97 paj\xc5\xabrio tvirtov\xc4\x97, Antrojo pasaulinio karo pabaigoje ji apgriauta ir ilg\xc4\x85 laik\xc4\x85 stov\xc4\x97jo nenaudojama. 1979\xc2\xa0m. tvirtov\xc4\x97 restauruota ir atstatyta, buvo atidarytos pagrindin\xc4\x97s j\xc5\xabr\xc5\xb3 muziejaus ekspozicijos._NEWLINE_Prie mari\xc5\xb3 kranto, senojo Kopgalio \xc5\xbevej\xc5\xb3 kaimo vietoje, pastatyta etnografin\xc4\x97 paj\xc5\xabrio \xc5\xbevejo sodyba, greta jos\xc2\xa0\xe2\x80\x93 \xc5\xbevejybos laiv\xc5\xb3, pramonin\xc4\x97s \xc5\xbe\xc5\xabkl\xc4\x97s Lietuvoje pradinink\xc5\xb3, aik\xc5\xa1tel\xc4\x97. 1994\xc2\xa0m. atidarytas delfinariumas.\n_START_SECTION_\nPavadinimo kilm\xc4\x97\n_START_PARAGRAPH_\nVietov\xc4\x97 pavadinta nuo \xc5\xbeod\xc5\xbei\xc5\xb3 junginio kop\xc5\xb3 galas\xc2\xa0\xe2\x80\x93 tai yra \xc5\xa1iauriausia Kur\xc5\xa1i\xc5\xb3 nerijos vietov\xc4\x97, \xc4\x8dia baigiasi kopos.'